《杂诗》
宋代·李复

阴阳体合气，氛氲极无际。
卦气交孕毓，旁滋六爻备。
圣人系爻交，钩赜推母子。
观应以知来，随方推象类。
灵龟通火志，黄牛革得地。
复应乾龙潜，兑乘履虎尾。
周流纷参错，往来精妙义。
懵懵妄穿凿，执一千百废。
孰能访太极，与游两仪外。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。